Nous Hugues, dux de Borgoingne, facons savoir à touz cels qui verront et orront cels presentes lettres que en nostre présence estaubliz messires Mathex de Naeles, chevaliex, nostre feiz, reconut devant nos que por l’aumosne que madame Aglantine, mere dou devant dit Mathé de Naeles, ai faite à la maison de l’Ospital de Saint Antoine d’Estez, laquele aumosne li devant diz Mathez conut bien devant nos que faite est, c’est à savoir; dix livrées de terre por une chapelenie dont cil diz Mathex devoit cent soldées de terre à Digenois por son partaige, et por l’aumosne madame Adeline, mere de cele devant dite Aglantine, dont li diz Mathex devoit quarante soldées de terre ausiment à digenois et por dous setiers et demi d’avoine que il devoit por l’aumosne mon seingnor Mathé d’Estez, sus la coustume d’Estez par son partaige. Por cels aumosnes desus dites, il ai doné et otroié et assis à la devant dite maison d’Estez par lou los et por l’otroi Jehan de Naeles, qui devant nos lai voulu, et loé, et otroié, quant que il ai ou for d’Estez, dou quel four les trois parties muevent dou fié au devant Jehan de Naeles, et quand que li diz Mathex et si hoir poent et doivent et atendent à avoir, à tenir à touz jorz mais en permaignaable aumosne sanz contredit. Et ai doné et otroié à la devant dite maison lou fouaige dou four en ses bois en toutes choses, fors en chesnes, en tel menière que cil diz Mathex ne si hoir ne poent a voir ne faire four en la vile d’Estez ne ou finaige, mais que celui desus nomé qui est à la dite maison, et li forz et li fornaige de toz les habitanz qui sont suen, ne sera ne à lui ne a ses hoirs de cele vile par l’otroi de celui Mathé. Et li Frere de la devant dite maison doivent cuire au devant dit Mathé et à ses hoirs lou pain de lor maison sanz fornaige. Et est a savoir que sil avenoit chose que hons de [la ville] d’Estez qui fust hons monseingnor Mathé ou à ses hoirs ou lor justisable aloient à autre four que au four desus dit, [li diz] Mathex et si hoir sont tenu à faire rendre lou chetel as frères de la dite maison et cil diz Mathex et si hoir..... l’amende. Et por l’otroi et l’assise de ce four que cil Mathex ai doné et otroié por lui et por se hoir à la maison desus dites et des ren[tes et is]sues qui passées sont, qui apartiennent es aumosnes desus dites, en tel menière que por lou don et por l’assise que cil diz Mathex avoit por lui et por ses hoirs dou four que il ai doné et otroié à la dite maison de saint Antoine d’Estez et as devant diz freres et maison, li devant dit frère doivent deservir la chapelenie qui desus est nomée por ma dame Aglantine, et doivent faire chanter en une chapelle estaublie por la chapelenie desus nomée, et assise en la vile d’Estez, à la velonté de monseingnor Mathex et ses hoirs quatre foiz la semaine, c’est a savoir lou lundi et lou mescredi, et lou venredi et lou samedi. Et por ce que ceste chose soit ferme et estable nos avons fait mettre nostre seal en cels presentes lettres par la requeste de l’une partie et de l’autre. Ce fu fait en l’an de grâce M. CC. et cinquante et huit ou mois de Deloyr.